Vagn Jul Enger

Vagn Jul Enger (1895–1974) var en norsk offiser. Han ble 9. april 1940 beordret som sjef for Kopåsbatteriet på Oscarsborg festning og ledet herfra beskytningen mot «Blücher» med batteriets 15 cm kanoner. Han var bror til daværende major Hersleb Enger som var kommandant på Rauøy fort 9. april.

Vagn Enger ble offiser i 1918 og avla sin militære eksamen i 1921.Omtale i Aftenposten 23. desember 1955. Ved siden av sin militære utdannelse ble han også tannlege i 1931 og åpnet praksis i Drøbak. Han beholdt likevel sin kontakt med Forsvaret og var i mange år lærer i matematikk ved befalsskolen på Oscarsborg. Ved kystartilleriets skyteskole var han teknisk lærer.

Ved angrepet ble daværende kaptein Enger av Oscarsborgs kommandant, oberst Eriksen, beordret som sjef for Kopåsbatteriet, like nord for Drøbak sentrum. Herfra ledet han skytingen fra Drøbaksiden og fikk inn flere treffere på den tyske eskadren. Han mente lenge at festningen også hadde senket det tyske artilleriskoleskipet «Brummer».

Sammen med andre norske offiserer ble Enger arrestert 16. august 1943 og deportert til fangeleiren i Schildberg, Tyskland. Han vendte hjem den 4. juni 1945.Leidulf Hafsmo:Norske tannleger i tysk krigsfangenskap. Den norske tannlegeforenings Tidende 2005 115 nr 8. 

I forbindelse med arbeidet til Den militære undersøkelseskommisjon av 1946, som gransket forsvaret av Norge under felttoget i 1940, hentet de inn forklaringer fra flere av offiserene som hadde tjenestegjort ved Oscarsborg under kampene 9. april, blant annet Vagn Jul Enger, som avla forklaring samtidig som oberst Birger Eriksen. Kommisjonens fokus var særlig på overgivelsen av festningen, og meldingene som ble sendt mellom Eriksen på Nordre Kaholmen, og Enger på Kopås.

I 1955 var Enger forfremmet til major.

 Ettermæle 
Enger er omtalt i en rekke bøker som omhandler kampene ved Oscarsborg festning under angrepet på Norge i april 1940. Han var et av intervjuobjektene i dokumentaren 9. April 1940 av Carsten E. Munch, som gikk på NRK i 1965.   9. April 1940. Dokumentar av Anders Buraas og Carsten E. Munch for NRK i 1965. Enger er med fra 00:26:55

I filmen Blücher (2025) blir han portrettert av skuespilleren Elias Holmen Sørensen.

 Referanser 

Kategori:Offiserer i Hæren (Norge)
Kategori:Norske majorer
Kategori:Norsk militært personell under andre verdenskrig
Kategori:Norske krigsfanger under andre verdenskrig
Kategori:Norske tannleger
Kategori:Personer fra Horten kommune